
REFERAT
privind modificarea HCLMT nr. 336/18.06.2013 privind închirierea unui spaţiu în   suprafaţă de 769 mp din Caminul nr. 1 al    Grupului Scolar Agricol "Iulian Dracea", Timisoara catre Inspectoratul de Politie Judetean Timis pentru Sectia 5 Politie Timişoara


Se supune spre analiză Comisiilor din cadrul Consiliului Local al Municipiului Timişoara  materialul întocmit de Direcţia Instituţii Şcolare, Medicale, Sportive şi Culturale – Compartiment Scoli,  privind modificarea suprafeţei terenului închiriat către Inspectoratul de Poliţie Judeţean Timiş pentru Secţia 5 Poliţie de la 2.049 mp la o suprafata de 200 mp.
         Prin HCLMT nr. 304/18.12.2012, privind atribuirea de denumiri la şase  străzi fără nume respectiv schimbarea de denumire la o unitate de învăţământ din Municipiul Timişoara a fost schimbată denumirea Grupului Şcolar Agricol “Iulian Drăcea” în Liceul Tehnologic Agricol “ Petru Botiş”.
            Prin HCLMT nr. 336/18.06.2013, s-a aprobat închirierea prin atribuire directă a unui spaţiu cu suprafaţa utilă de 769 mp din Căminul nr. 1 cu P+ 3 etaje,  şi a terenului în  suprafaţă de 2049 mp. din incinta  Grupului Scolar Agricol “Iulian Dracea” situat în Timişoara str. Calea Aradului nr.56, proprietatea publică a Municipiului Timişoara, către Inspectoratul de Poliţie Judeţean Timiş pentru Secţia 5 Poliţie  pe o perioadă de 4 ani cu posibilitatea prelungirii prin acordul părţilor.
            Prin adresa nr SC 2013-037505/23.12.2013, Inspectoratul  de Poliţie Judeţean Timiş a solicitat întocmirea unui act adiţional la contractul de închiriere, întrucât nu folosesc suprafaţa de teren care le-a fost atribuită. Această suprafaţă de teren este folosită de către Grădiniţa cu Program Prelungit nr. 37, structură a Grădiniţei cu Program Prelungit nr. 36. Prin adresa nr. SC 2014-003729/13.02.2014, Inspectoratul  de Poliţie Judeţean Timiş ne-a comunicat că suprafaţa de teren de 200 mp. este necesară pentru parcarea autovehiculelor ce deservesc activitatea Secţiei 5 Poliţie, de pe Calea Aradului nr. 56. 
             Prin adresa nr. SC 2014-003771/14.02.2014, Liceul Tehnologic Agricol “Petru Botiş” şi-a dat acordul pentru folosirea suprafeţei de teren solicitată de către Inspectoratul de Poliţie Judeţean Timiş pentru Secţia 5 Poliţie.
Având în vedere cele de mai sus supunem spre analiză şi aprobare Consiliului Local:

1. Modificarea prin act adiţional a contractului de închiriere  pentru suprafeţele locative cu altă destinaţie decât aceea de locuinţă nr. 3/01.07.2013, astfel:                   
-cap. I, PĂRŢILE CONTRACTANTE, întrtucât prin HCLMT nr. 304/18.12.2012, a fost schimbată denumirea Grupului Şcolar Agricol “Iulian Drăcea” în Liceul Tehnologic Agricol “ Petru Botiş”, propunem modificarea titulaturii Grupului Şcolar Agricol “Iulian Drăcea” în Liceul Tehnologic Agricol “ Petru Botiş”
-cap. II, OBIECTUL CONTRACTULUI, art. 1, pct. C, va avea următorul conţinut:” Din terenul aferent clădirii, revine locatorului o suprafaţă de 200 mp, folosită pentru intrarea în instituţie şi loc de parcare”;
-cap. IV CHIRIA, art. 4, va avea următorul conţinut: “Chiria lunară datorată de LOCATAR pentru spaţiul închiriat este de 2.172,50 lei, din care, 2,5 lei/mp, pentru suprafaţa de 769 mp, în sumă de 1.922,50 lei/lună şi 1,25 lei/mp pentru teren aferent de 200 mp, în sumă de 250 lei/lună, calculată pe baza tarifelor prevăzute în anexa nr. 1 la Hotărârea Consiliului Local nr. 299/30.05.2013. Preţul nu conţine TVA”.

